text: [{"text_idx": "#000002", "text": "Shillong:Ka sorkar jylla kan kham kti tyngeh sbak ban iakhun pyrshah ia ka jingjyllei u drok ha ka jylla.U myntri ka tnat social welfare ka jylla u bah Paul Lyngdoh, mynhynnin ka sngi, ula lum ia ka jingialang ia ki tnad bapher bapher ban iathir halor kumno ban tehlakam ia u drok."}, {"text_idx": "#000004", "text": "Ha kajuh ka por, u la iathuh ba ka sorkar kan sa pynkylla ia ki rule jong ka Narcotic Drugs and Psychotropic Substances Act, 1985, khamtam jong ka kyndon 64 (a) kaba ailad ia kiba khai\u0308i drok ban lait suk na ka ain. \u201cNgin thaw (draft) ia ki rules ban pyrkhing ban ioh jamin lada ioh kem tang 3gram u drok bad ngi kwah ba ka rule kam dei ban kren ia ka jingdon ne jingkhia\u201d, la ong u bah Paul."}, {"text_idx": "#000005", "text": "U la ong ba watla ka Narcotic Drugs and Psychotropic Substances Act, 1985 ka dei ka ain jong ka sorkar pdeng hynrei ka la ailad ia ka sorkar jylla ba kan pynkylla ia ki rules jongka.Ha kane ka jingialang, la wan iashim bynta ki briew na ka NIMHANS, Social Welfare, pulit.U bah Paul u la ong ba ha ka Dream Project kaba la pynbna mynsnem snem bad ha kane ka DREAM (Drug-Reduction-Elimination-And Action Mission) Project kaba la mang T. 5 klur ka thong ka long ban iakhun pyrshah ia u drok. Ha kane ka Mission, u don Mission Director bad ka kynhun jong u, kin iarap ia ka sorkar ban leh ia ki kam bapher bapher."}, {"text_idx": "#000006", "text": "Ka don ruh ka ain kaba khlem pat pyntreikam haduh mynta ka dei ka Prevention of Illicit Traffick In Narcotic Drugs and Psychotropic Substances 1988 namar ba kam pat don ka Advisory Board hynrei mynta, u nongbishar ka High Court ba la shongthait u S Pandey, uba dei ruh u chairman ka State Consumer Council, u la mynjur ban long u Chairman ka Advisory Board bad kane ka ain kan lah ban pyntreikam."}]